אהרן ברנע, שליח חדשות ערוץ 2 לוושינגטון, חבט בטקס ההתרמה לשדרות שהתקיים בלוס אנגלס. האם יש לכך קשר לניסיונותיו הכושלים לראיין את סילבסטר סטאלון שנכח באירוע? צפו בתיעוד המרגש
  במהלך מופע התרמה למען ילדי שדרות, שנערך בשבוע שעבר בלוס אנגלס, חצה אהרן ברנע, שליח "חדשות 2" בארה"ב, את פסי ההפרדה שבין אזור העיתונאים לשטיח האדום, וזאת במטרה להשיג ראיון בלעדי עם סילבסטר סטאלון. מארגני האירוע טוענים כי בעקבות הרחקתו מהשטיח האדום על ידי אנשי האבטחה, החליט ברנע להתנקם בהם ושלח למערכת "חדשות 2" כתבה שלילית במיוחד על ערב ההתרמה. בווידיאו שלעיל ניתן לראות את ברנע פוסע על השטיח האדום לעבר סטאלון, מתווכח עם אחת האחראיות במקום, ועוד מספיק לקרוא לצלם שלו להצטרף אליו לפני שהוא מורחק אחורנית. בעוד יתר העיתונאים מהרשתות הזרות נותרים בעמדותיהם, גיל תמרי, שליח "חדשות 10" לארה"ב, עוקב אחר ברנע כדי שלא להפסיד את הראיון הבלעדי. למרות שגם תמרי מורחק, הכתבה שלו על האירוע היתה דווקא חיובית. בתגובה לטענות המארגנים אומר בכיר ב"חדשות 2": "באופן הסיקור העיתונאי לא היתה שום התחשבנות עם מי מהנוגעים בדבר. הכתבה שיקפה במדויק את מצב הדברים באירוע, וגורמים רבים שנכחו במקום יכולים לאושש את הטענות שעלו בכתבה".